b'\n_START_ARTICLE_\nEmil Pr\xc3\xa1\xc5\xa1ek\n_START_PARAGRAPH_\nEmil Pr\xc3\xa1\xc5\xa1ek (Dub, \xc4\x8ce\xc5\xa1ka, 2. rujna 1884. - Zagreb, 1. velja\xc4\x8de 1934.) bio je hrvatski bakteriolog i lije\xc4\x8dnik. On i supruga, pedijatrica Bronis\xc5\x82awa Pra\xc5\xa1ek-Ca\xc5\x82cy\xc5\x84ska ostavili su veliki trag u medicini Hrvatske i Bosne i Hercegovine._NEWLINE_Doktorirao medicinu u Be\xc4\x8du 1908. godine. Od po\xc4\x8detka Prvog svjetskog rata radio je sa suprugom kao lije\xc4\x8dnik i bakteriolog u Sarajevu. Nakon raspada Austro-Ugarske odlu\xc4\x8dio je ostati u novoj dr\xc5\xbeavi._NEWLINE_U Zagrebu je 1917. osnovana Medicinska \xc5\xa1kola. Pra\xc5\xa1ek 1921. seli sa suprugom u Zagreb gdje je iste godine postavljen za redovnog profesora i \xc4\x8delnika Odjela higijene i bakteriologije na Medicinskom fakultetu. Odmah se anga\xc5\xbeirao na osnivanju patolo\xc5\xa1kog i bakteriolo\xc5\xa1kog instituta. Predstavnik je prve generacije nastavnika zagreba\xc4\x8dkog Medicinskog fakulteta, na kojem je zbog svojih zasluga postao dekan (1922. - 1923.)._NEWLINE_Otac je hrvatskog lije\xc4\x8dnika, \xc5\xa1porta\xc5\xa1a, vesla\xc4\x8dkog prvaka i humanista Vladislava i dipl. \xc5\xa1umara Vojtjeha.'